open-index/open-wikipedia-markdown huggingface dataset:
Haugelaisuus

**Haugelaisuus** on 1800-luvulla Norjassa syntynyt luterilainen herätysliike. Hans Nielsen Haugen johtama liike kasvoi erittäin laajaksi ja sosiaalisesti merkittäväksi. Haugiaanien alueellinen ja sosiaalinen kannatuspohja noudatteli jo Lofthuus-kapinasta tunnettuja uria ja sanomassa korostui kritiikki tapainturmelusta ja ylempien yhteiskuntaluokkien moraalittomuutta kohtaan. Haugen kannattajissa oli runsaasti talonpoikaistoa ja liikkeen kannattajilla oli vahva edustus suurkäräjillä. Hauge itse oli kauppias ja sai kannattajia myös Bergenin, Stavangerin ja Kristiansandin porvaristossa. Haugelaisella herätyksellä oli suuri merkitys Norjan talonpoikaisliikkeen ja keskiluokan identiteetille. Liike korosti ahkeruutta, raittiutta, hyväntekeväisyyttä ja elävää kristillisyyttä.

Haugelaisuuden vaikutukset näkyvät yhä edelleen monissa Norjan kirkollisissa liikkeissä.

## Lähteet
* 

### Viitteet
Laura Lopes

**Laura Lopes** (o.s. **Parker Bowles**, s. 1. tammikuuta 1978) on brittiläinen taidegalleristi, joka on johtanut lontoolaista The Space Gallerya ja ollut mukana perustamassa samaan kaupunkiin Eleven-taidegalleriaa. Hän on kuningas Charles III:n puolison, kuningatar Camillan tytär. Camilla oli naimisissa Lopesin isän Andrew Parker Bowlesin kanssa vuosina 1973–1995.

Lopes avioitui tilintarkastajana työskentelevän Harry Lopesin (s.&nbsp;1977) kanssa vuonna 2006. Heillä on kolme lasta: Eliza (s.&nbsp;2008) sekä kaksoset Gus ja Louis (s.&nbsp;2009). Esikoistytär Eliza toimi morsiusneitona prinssi Williamin ja Catherine Middletonin häissä huhtikuussa 2011.

Lopesilla on isoveli Tom Parker Bowles, joka on ammatiltaan ruokatoimittaja ja -kriitikko.

## Lähteet
Francisco Borgia

**Francisco Borgia** (myös **Franciscus**, ; 28. lokakuuta 1510 Gandia, Valencia, Espanja – 30. syyskuuta 1572 Ferrara, Italia) oli espanjalainen pappi, jesuiittajärjestön johtaja ja katolisen kirkon pyhimys.

Borgia oli paavi Aleksanteri VI:n pojanpojanpoika, Aragonian kuningas Ferdinand Katolilaisen pojantyttärenpoika ja herttua Juan Borgian poika. Hänestä tuli herttua 33-vuotiaana ja hän eli vaimonsa Eleanor de Castron ja kahdeksan poikansa kanssa kunnes hänen vaimonsa kuoli. Hän rupesi jesuiitaksi ja hänet vihittiin papiksi vuonna 1551, minkä jälkeen hänestä tuli menestyksekäs saarnaaja. Borgialle annettiin vastuu jesuiittojen lähetystyöstä Länsi-Intiassa ja Itä-Intiassa. Tultuaan jesuiittojen johtajaksi vuonna 1565 hän perusti lähetysasemia Floridaan, Uuteen-Espanjaan ja Peruun. Borgia uudisti jesuiittoja niin paljon, että häntä pidettiin yhteisön toisena perustajana. Hän teki yhteistyötä paavi Pius V:n ja pyhän Carlo Borromeon kanssa vastauskonpuhdituksessa. Borgia kuoli 30. syyskuuta 1572 Ferrarassa palattuaan kaksi päivää aiemmin apostoliselta matkalta Espanjasta.

Francisco Borgia on Portugalin suojeluspyhimys ja suojeluspyhimys maanjäristyksiä vastaan. Hänen muistopäiviään ovat 30. syyskuuta, 3. lokakuuta ja 10. lokakuuta. Häntä on muistettu roomalaiskatolisessa messussa seuraavalla latinankielisellä kollehtarukouksella:

## Lähteet
Äijänpäivänjärvi

**Äijänpäivänjärvi** on kapea ja saareton metsäjärvi Lieksan pohjoisosassa Pohjois-Karjalan maakunnassa. Sen pinta-ala on 53 hehtaaria. Etäisyys Joensuusta on 114 kilometriä pohjoiseen.

## Maantiede
Äijänpäivänjärven pituus etelästä pohjoiseen on 2,5 kilometriä. Järven eteläinen osa on selvästi keskiosaa kapeampi, järven pohjoinen osa kaartuu kaventuen kohti koillista. Noin neljäsosa Äijänpäivänjärvestä on vähintään kymmenen metriä syvä. Syvin kohta, 21 metriä, sijaitsee järven keskiosassa.

Äijänpäivänjärven itärannalla kohoaa Äijänpäivänvaara, jonka huippu on yli 220 metriä merenpinnan yläpuolella. Järven kaakkoisella rannalla kohoaa Pieni Äijänpäivänvaara, jonka huippu on yli 200 metriä merenpinnan yläpuolella. Järven itäpuolella on suomaata (Korkeansärkänsuo, Suurisuo). Järven pohjoinen ranta rajautuu Tolkeenvaaran luonnonsuojelualueeseen.

Äijänpäivänjärvi laskee järven etelärannalta alkavaa Äijänpäivänpuroa lounaaseen Issakkajärveen.

Äijänpäivänjärven vesitilavuus on 3&nbsp;259&nbsp;000 kuutiometriä.

Äijänpäivänjärvi (04.484.1.013) kuuluu Pyörysen alueeseen (04.484), joka on kolmannen jakovaiheen vesistö Vuoksen vesistössä (04).

## Lähteet
Kalliojärvi (Lieksa, Ruosmanjoen valuma-alue)

**Kalliojärvi** on kapea ja saareton metsäjärvi Lieksan pohjoisosassa Pohjois-Karjalan maakunnassa. Sen pinta-ala on 34,1 hehtaaria. Etäisyys Joensuusta on 100 kilometriä pohjoiseen.

## Maantiede
Kalliojärven pituus lännestä itään on 2,6 kilometriä. Järven leveys vaihtelee noin sadasta metristä runsaaseen kahteen sataan metriin. Yli kolmasosa Kalliojärvestä on vähintään kymmenen metriä syvä. Syvin alue sijaitsee järven länsipuoliskolla, järven läntisin ja itäisin osa on melko matalaa.

Kalliojärven etelärannalla on jyrkänteitä ja maasto kohoaa yli 40 metriä järven pintaa korkeammalle. Kalliojärveen virtaa tulouoma kaakosta. Kalliojärvi laskee Ruosmanjokea länteen Polvilampeen (142,4 mpy), joka laskee etelään.

Kalliojärven vesitilavuus on 2&nbsp;803&nbsp;000 kuutiometriä.

Kalliojärvi (04.489.1.016) kuuluu Ruosmanjoen valuma-alueeseen (04.489), joka on kolmannen jakovaiheen vesistö Vuoksen vesistössä (04). Toinen jakovaihe on Viekijoen valuma-alue (04.48) ja ensimmäinen on Pielisen reitin valuma-alue (04.4). Ruosmanjoen valuma-alueeseen kuuluu 24 vähintään hehtaarin laajuista järveä. Laajimmat ovat Ruosmanjärvi, Pieni Ruosmanjärvi ja Kalliojärvi.

Lieksassa on muitakin Kalliojärviä. Kaksi niistä sijaitsee Ruunaanjärven alueella ja yksi Palkinjoen valuma-alueella.

## Lähteet
Daavid islaminuskossa

**Daavid islamissa** on muunneltu hahmo Vanhassa testamentissa esiintyvästä Juudaa ja koko Israelia hallinneesta kuningas Daavidista, jonka kerrotaan eläneen tuhat vuotta ennen Kristusta. Islamissa Daavid () on kuninkaan lisäksi Israelin profeetta ja Jumalan lähettiläs, jonka saama kirja on *[[Psalmien kirja|Psalttari]]* (*al-Zabur*) (”Daavidille me annoimme Psalttarin”, Koraani 4:163).

## Islamilaiset varhaislähteet
Daavid mainitaan Koraanissa yksitoista kertaa, ja hänestä kerrotaan joukko tarinoita. Toinen varhainen lähde on ibn Ishaqin (k. 767) *Sirat rasul Allah*, ensimmäinen ja kauan sitten kadonnut elämäkerta profeetta Muhammedista ja muista profeetoista. Sen ensimmäinen osa, *Kitab al-Mubtada* kattoi maailman varhaishistorian ja sisälsi Raamattuun ja Koraaniin perustuvan kuvauksen Daavidista. Arabisti Gordon Darnell Newby on ennallistanut tämän kuvauksen nojautumalla al-Tabarin (k. 923) historiateokseen (*Tarikh*) ja Koraanin eksegetiikkaa koskevaan teokseen (*Tafsir*). Ibn Ishaqin teos oli vielä al-Tabarin käytössä. 

Useat kymmenet 800-luvulla kootut *[[Hadith|hadithit]]* kertovat, mitä Muhammed on lausunut Daavidista.

## Elämäkertaa
Islamilaiset tarinat poikkeavat eräissä kohdin Raamatun kertomuksista. Muslimit muistavat Daavidin henkilönä, joka keksi haarniskan: *Me opetimme häntä myös valmistamaan teille haarniskoja suojaksi taisteluissanne. Mutta oletteko siitä kiitollisia?* (Koraani 21:80)  Nuorukaisena Daavid voitti Jalutin (Goljat), ja tämän takia kuningas Talut (Saul) antoi hänelle tyttärensä ja puoli valtakuntaa. Islamilaisen historian mukaan Daavid eli kuninkaan kanssa 40 vuotta ja sen jälkeen vielä seitsemän vuotta.

## Katso myös
* Daavid

## Lähteet

* 
* 
* 
* 
* 

### Viitteet
Haukijärvi (Suomussalmi)

**Haukijärvi** on syvyyssuhteiltaan epäyhtenäinen ylänköjärvi Suomussalmella Kainuun koillisosassa. Sen pinta-ala on kaksi neliökilometriä. Etäisyys Kajaanista on 135 kilometriä pohjoiskoilliseen.

## Maantiede
Etäisyys Haukijärven länsiosan Kontaisenlahden rannalta koillisosan Kuokkalahden rannalle on 2,7 kilometriä. Länteen suuntaava Haukiniemi erottaa järven koillisosaa pääaltaasta. Koillisosa jakautuu useisiin pieniin lahtiin. Haukiniemen eteläpuolella sijaitsee suultaan avoin Korealahti, jonka eteläpuolella sijaitsee järven kaakkoisosan muodostava Etelälahti. Yli kahdeksasosa Haukijärvestä on vähintään kymmenen metriä syvä. Syvät alueet sijaitsevat järven länsi- ja pohjoisosassa, järven keskiosa on matala.

Haukijärven saariluku on kaksi. Saarista laajempi on noin 20-aarinen Kumpusaari, joka sijaitsee järven länsiosassa. Saarista pienempi on alle aarin laajuinen luoto.

Haukijärven rannat ovat metsä- ja suomaata. Järven luoteispuolella on metsälampia, joita erottaa Haukijärvestä alle sata metriä leveät kannakset. Etelärannalla on kyläasutusta. Haukijärvi laskee järven koillisosan Haukikapean kautta itään Siikajärveen, jonka koillispuolella on Pieni-Peranka ja Iso-Peranka.

Haukijärven vesitilavuus on 11&nbsp;496&nbsp;000 kuutiometriä.

Haukijärvi (59.584.1.014) kuuluu Iso-Perangan alueeseen (59.584), joka on kolmannen jakovaiheen vesistö Oulujoen vesistössä (59). Toinen jakovaihe on Lounajoen valuma-alue (59.58) ja ensimmäinen on Kiantajärven reitin valuma-alue (59.5).

## Lähteet
Tom Parker Bowles

**Thomas ”Tom” Parker Bowles** (s. 18. joulukuuta 1974) on brittiläinen ruokatoimittaja ja -kriitikko, joka on kirjoittanut keittokirjoja ja esiintynyt television kokkiohjelmissa. Hän on kuningatar Camillan (ent. Camilla Parker Bowles) ja Andrew Parker Bowlesin esikoispoika. Kuningas Charles&nbsp;III on hänen isäpuolensa ja kummisetänsä. Parker Bowlesilla on myös sisko Laura Lopes.

Parker Bowles meni vuonna 2005 naimisiin muotitoimittaja Sara Buysin kanssa, mutta he erosivat 2018. Liitosta heille syntyi kaksi lasta: Lola (s.&nbsp;2007) ja Freddy (s.&nbsp;2010).

## Lähteet
Savyntsi

**Savyntsi** () on kaupunkityyppinen taajama Harkovan alueella Ukrainassa. Se sijaitsee Donetsin pohjoisrannan läheisyydessä. Paikkakunnan kautta kulkee rautatie (osuus Zmijiv – Izjum) ja siellä on rautatieasema. 

Vuonna 2021 taajamassa oli 5&nbsp;266 asukasta. 

Taajama kuului vuoteen 2020 saakka Balaklijan piiriin. Ukrainan heinäkuun 2020 aluehallinnollisessa uudistuksessa taajama liitettiin osaksi laajennettua Izjumin piiriä.

## Lähteet

## Aiheesta muualla
* Savynska hromada (aluehallinnon 3. tason alue)  (gromada.info)
Hessenin suurherttuakunta

**Hessenin suurherttuakunta** () oli valtio nykyisen Hessenin osavaltion alueella Reinin rannalla Saksassa. Se oli olemassa vuosien 1806 ja 1918 välillä.

Erotuksena Hessenin vaaliruhtinaskunnasta eli Hessen-Kasselista maasta käytettiin täsmennystä **Hessen-Darmstadt** maan pääkaupungin mukaan. 

## Historia
Suurherttuakunta perustettiin vuonna 1806, jolloin Hessen-Darmstadtin maakreivikunta erosi Pyhästä saksalais-roomalaisesta keisarikunnasta ja liittyi Reinin liittoon. Valtio liittyi Saksan keisarikuntaan 1871. Weimarin tasavallan perustamisen myötä monarkia lakkautettiin myös Hessen-Darmstadtissa ja Hessenin kansanvaltio perustettiin suurherttuakunnan seuraajaksi.

## Hessenin suurherttuat
* Ludvig I 1806–1830
* Ludvig II 1830–1848
* Ludvig III 1848–1877
* Ludvig IV 1877–1892
* Ernst Ludvig 1892–1918

## Katso myös
* Hessen (suku)

## Lähteet

## Aiheesta muualla
Australian Strategic Policy Institute

**Australian Strategic Policy Institute** (ASPI) on puolueeton australialainen ajatushautomo. Se tuottaa asiantuntijalausuntoja australialaisten ja ulkomaalaisten johtajien käyttöön. Australian Strategic Policy Institute on tullut auktoritatiiviseksi ja laajalti siteeratuksi toimijaksi varsinkin indopasifisen alueen strategista politiikkaa koskevan keskustelun alueella.

Australian Strategic Policy Instituten perusti Australian hallitus vuonna 2001. Sitä on osittain rahoittanut Australian puolustusministeriö.

## Lähteet
Hearts of Soul

**Hearts of Soul**, tunnettu myös nimillä **Dream Express** ja  **LBS**, oli alankomaalais-belgialainen yhtye. Yhtyeen muodostivat alun perin indonesialaissyntyiset alankomaalaiset sisarukset Bianca (s. 30. kesäkuuta 1950), Patricia (12. toukokuuta 1952 – 15. toukokuuta 1996) ja Stella Maessen (s. 6. elokuuta 1953). Belgialainen laulaja Luc Smets liittyi yhtyeeseen vuonna 1975.

## Ura
Maessenin sisarukset aloittivat uransa vuonna 1969 alankomaalaisen laulaja Rob de Nijsin taustalaulajina Alankomaiden euroviisukarsintana toimineessa Nationaal Songfestival -laulukilpailussa. Myöhemmin samana vuonna yhtye julkaisi debyyttialbuminsa *Hearts Of Soul*.

Yhtye voitti vuonna 1970 alankomaalaisen Nationaal Songfestival -laulukilpailun kappaleella "Waterman" ja valikoitui näin Alankomaiden edustajaksi saman vuoden Eurovision laulukilpailuun. Tuohon aikaan kuitenkin Eurovision laulukilpailun säännöt sallivat vain sooloartistien ja duettojen osallistumisen, joten virallisesti Patricia edusti Alankomaita Eurovision laulukilpailussa, ja Bianca ja Stella toimivat taustalaulajina. Kansainvälisessä Eurovision laulukilpailussa yhtye sijoittui seitsemänneksi 12 kilpailijan joukosta.

Vuodesta 1971 yhtye toimi sessiomuusikkoina eri artisteille kuten Dusty Springfieldille ja Rika Zaraïlle. Sisarukset muuttivat vuonna 1973 Belgiaan, jossa Luc Smets liittyi yhtyeeseen vuonna 1975. Samalla yhtye vaihtoi nimekseen Dream Express. Yhtye voitti belgialaisen Eurosong-laulukilpailun vuonna 1977 kappaleella "A Million In One, Two, Three". Samalla yhtye valikoitui Belgian edustajaksi saman vuoden Eurovision laulukilpailuun. Kansainvälisessä Eurovision laulukilpailussa yhtye sijoittui seitsemänneksi 18 kilpailijan joukosta.

Patrician lähdettyä yhtyeestä yhtye muutti nimekseen LBS vuonna 1979. Yhtye hajosi vuonna 1981.

## Diskografia
### Albumit
**Hearts of Soul* (1969)

### Singlet
*Everybody Goes For Joe (1969)
*Fat Jack (1969)
*Oh What A Price (1969)
*Sing A Simple Song (1970)
*Waterman (1970)
*Lead Me Back (1971)
*I Can Hear You Calling (1972)
*It's Great Fun (1972)
*O, Heer Jezus (1972)
*Love Not Money (1974)

## Lähteet
Knud Østergaard

**Knud Østergaard** (21. maaliskuuta 1922 – 27. marraskuuta 1993) oli tanskalainen konservatiivisen kansanpuolueen poliitikko. Hän istui kansankäräjillä vuosina 1964–1973 ja 1981–1990 sekä toimi Tanskan puolustusministerinä vuonna 1971 ja liikenneministerinä 1989–1990.
## Lähteet
Frank (opiskelijakortti)

**Frank** on suomalainen opiskelijakortti toisen asteen ja korkea-asteen opiskelijoille. Frank perustettiin vuonna 2013 ja vuonna 2016 julkaistiin digitaalinen opiskelijakortti Frank App.

## Historia
Frank perustettiin vuonna 2013 Suomen ylioppilaskuntien liiton, Suomen lukiolaisten liiton, Suomen opiskelijakuntien liiton, Suomen ammattiin opiskelevien liiton ja Helsingin yliopiston ylioppilaskunnan omistaman HYY-Yhtiöiden yhteistyönä vuosina 2006–2013 toimineen Lyyra-opiskelijakortin liiketoimintojen pohjalta.

Helmikuussa 2022 ilmoitettiin, että Oy Frank Students Ab:n omistaneet Suomen ylioppilaskuntien liitto, Suomen lukiolaisten liitto, Suomen opiskelijakuntien liitto, Suomen ammattiin opiskelevien liitto – Sakki ja Kilroy Travels myivät yrityksen ruotsalaiselle Mecenat Holding AB:lle.

## Lähteet

## Aiheesta muualla
* Verkkosivut
* Korttien sota – suuri alennusooppera Oulun ylioppilaslehti
* https://syl.fi/opiskelijakortti-tarjotaan-jatkossa-ilmaiseksi-kaikille-toisen-korkea-asteen-opiskelijoille/
* https://syl.fi/frank-studentsille-uutta-rahoitusta-omistussuhteet-muuttuvat/
* https://syl.fi/frank-studentsille-uutta-rahoitusta-omistussuhteet-muuttuvat/
* https://www.oulunylioppilaslehti.fi/syl-2021-valinnat/
Theo, wir fahr’n nach Lodz

**Theo, wir fahr'n nach Lodz** on Vicky Leandrosin levyttämä iskelmä vuodelta 1974. Sen pohjana on Artur Marcell Weraun säveltämä ja Fritz Löhner-Bedan sanoittama sävelteos "Rosa, wir fahr'n nach Lodz", joka julkaistiin ensimmäisen maailmansodan aikana. Vicky Leandrosin uustulkinnan sanoitti Klaus Munro. Teos julkaistiin seitsentuumaisena vinyylisinglenä b-puolenaan "Du und ich und der Himmel". Se pysyi Saksan musiikkilistoilla puoli vuotta. Popkultur-julkaisu määritteli teoksen Saksan parhaimpien 1970-luvulla julkaistujen iskelmäkappaleiden joukkoon.

"Theo, wir fahr'n nach Lodz" -kappaleen historia ulottuu aina kolmikymmenvuotiseen sotaan saakka. 1800-luvulla siitä syntyi versio, joka viittaa puolalaiseen Łódźin kaupunkiin, joka tuolloin eli voimakasta teollistumisen kautta. Laulun kertojaminä on kyllästynyt maalaiselämään ja päättää muuttaa suurkaupungin sykkeeseen. Maalaiskylä jossa hän asuu on tekstin mukaan "Gott verlassenes Dorf, nur Heu und Torf" eli "Jumalan hylkäämä kylä, vain heinää ja turvetta".

Ensimmäisen maailmansodan aikaisen version "Rosa" viittaa Škodan valmistamaan 30,5 senttimetrin tykkiin.

## Lähteet

## Aiheesta muualla
*Spiegel: UNTERHALTUNG :  Tadellos gebaut
Tuhtihaarakas

**Tuhtihaarakas** (*Ramaria boreimaxima*) on keltahaarakkaiden sukuun kuuluva sieni. Se on suurin Suomessa esiintyvistä suvun lajeista. Se voi painaa monta kiloa ja sen valkoinen jalka on tuhti. Laji kasvaa kuivilla mäntykankailla. Se on vanhana kitkerä, mutta nuorena hyvä ruokasieni.

## Lähteet
Aloha ‘Oe

**Aloha ‘Oe** () on yksi kuningatar Lili‘uokalanin tekemistä lauluista ja lienee niistä myös tunnetuin. Laulu on tehty vuonna 1878. Kertoman mukaan Lili‘uokalani sai inspiraation lauluun ollessaan ratsastamassa O‘ahun itärannikolla, jossa hän näki pariskunnan eroavan. Se tunnetaan maailmalla haikeana hyvästelylauluna, mutta Lili‘uokalanille sen on uskottu olleen myös myöhemmin kuvaus kuningaskuntansa menetyksestä vuonna 1893, kun Yhdysvallat otti Havaijin haltuunsa.

Laulusta on tehnyt oman tulkintansa muun muassa Elvis Presley *[[Sininen Havaiji]]* -elokuvassa.

## Sanat
1. Haʻaheo ka ua i nā pali

Ke nihi aʻela i ka nahele

E hahai (uhai) ana paha i ka liko

Pua ʻāhihi lehua o uka

Kerto: 

Aloha ʻoe, aloha ʻoe

E ke onaona noho i ka lipo

One fond embrace,

A hoʻi aʻe au

Until we meet again

2. ʻO ka haliʻa aloha i hiki mai

Ke hone aʻe nei i kuʻu manawa

ʻO ʻoe nō kaʻu ipo aloha

A loko e hana nei

3. Maopopo kuʻu ʻike i ka nani

Nā pua rose o Maunawili

I laila hiaʻai nā manu

Mikiʻala i ka nani o ka lipo

Lähde:

## Lähteet
Ilmastonmuutos Espanjassa

**Ilmastonmuutos** lisää **Espanjassa** kuivuutta, myrskyjä ja nostaa vuoden keskilämpötilaa niin maalla kuin ympäröivillä merialueillakin. Maata on kuvattu ilmastonmuutoksen vaaravyöhykkeeksi siksi, koska ilmastonmuutos on vaikuttanut alueella jo paljon.

Vuonna 2020 Espanjan vuoden keskilämpötila oli 1,7 °C korkeampi kuin vuosina 1850–1900. Mikäli lämpötila kohoaa samaa tahtia jatkossakin, se tulee kohoamaan vuoteen 2100 mennessä vielä 5 °C. Jo 2 °C lämpeneminen tekisi suuressa osassa Espanjaa ilmastosta samanlaisen kuin Pohjois-Afrikassa. Vuodet 2017 ja 2020 olivat 1960-luvun jälkeen Espanjan kuumimmat, vaikka tavallisesti La Niña -merivirta viilentää maan ilmastoa. Myös kesän helleaallot ovat lisääntyneet ja pidentyneet. Onkin odotettavissa, että Espanjassa kesät kuumenevat ilmastonmuutoksen myötä enemmän kuin talvet.

Espanjaa ympäröivän merialueen pintaveden keskilämpötila oli vuonna 2020 0,5 °C tavallista korkeampi ja toiseksi korkein koskaan. Merenpinnan kohoaminen saattaa tehdä Espanjan myrskyistä ja rantojen aalloista vaarallisempia. Etenkin Pohjois-Espanjan alueella myrskyt saattavat lisääntyä. Rannikon eroosio saattaa myös lisääntyä, mikä oli nähtävissä Pohjois-Espanjassa jo vuonna 2019. Eroosio vaikuttaisi rannikon rakennuksiin ja turismiin.

Tutkijat odottavat, että Espanjan sademäärä vähenee samaan aikaan kuin lämpötila kohoaa. Se saattaa johtaa aavikoitumiseen laajoilla alueilla maata ja maatalouden vaikeutumiseen. Kuivuus vaikuttanee etenkin Etelä-Espanjaan, joskin vuonna 2022 jopa 75 % Espanjasta oli vaarassa aavikoitua. Maatalouden vaikeutuminen pienentäisi Espanjan bruttokansantuotetta.

## Lähteet

## Aiheesta muualla

*
Le Noise

**Le Noise** on Neil Youngin 30. studioalbumi vuodelta 2010.  

## Kappaleet
Kaikki kappaleet kirjoittanut Neil Young.

# 
# 
# 
# 
# 
# 
# 
# 

## Kokoonpano
* Neil Young – kitara, laulu

## Arviot
* Allmusic: 

## Lähteet

## Aiheesta muualla
* Le Noise discogs.com -sivustolla.
Hart (kirjailijaryhmä)

**Hart** oli työläiskirjailijoiden seura, joka perustettiin Ukrainassa Harkovassa tammikuussa 1923. Sen perustaja oli Vasyl Blakytnyi. Ohjelmansa mukaan se pyrki ”taistelemaan porvarillista taidetta vastaan” ja ”houkuttelemaan työläismassoja kirjalliseen luovuuden pariin”. Seuralla oli alaosastoja eri puolilla Ukrainaa. Se julkaisi kaksi kirjallista kalenteria *Hart* (Harkovassa 1924) *Kiova-Hart* (Kiovassa 1925).

Virallisen suunnan kannattajien ja Mykola H’vylovyin väliset erimielisyydet aiheuttivat seuran hajoamisen joulukuussa 1925. Hvylovyi ajoi yhdistyksen toiminnassa taiteellisia tavoitteita (Urbino-ryhmä) ja perusti kannattajiensa kanssa kirjailijaryhmän Vaplite. Suurin osa muista jäsenistä liittyi Ukrainan työläiskirjailijoiden yhdistykseen.

## Yhdistyksen jäseniä

* Vasyl Blakytnyi
* Ivan Dniprovskyi
* Dmytro Falkivskyi
* Kost O. Hordijenko
* Mykola H’vylovyi
* Maik Johansen
* Hryhori Koljada
* Oleksander Kopylenko
* Volodymyr Korjak

* Hordi Kotsjuba
* Mykola Kuliš
* Ivan Kulyk
* Valerijan Polištšuk
* Jakiv Savtšenko
* Ivan Sentšenko
* Volodymyr Sosjura
* Pavlo Tytšyna

## Lähteet
Studentbladet

**Studentbladet** on ruotsinkielinen opiskelijalehti Suomessa. Sitä julkaisee Svenska Studerandes Intresseförening (SSI). Lehti on ensisijaisesti verkkojulkaisu, joka julkaistaan fyysisesti kerran vuodessa. Lehden kohderyhmä on SSI:n jäsenryhmät, jotka koostuvat ruotsinkielisistä korkeakouluopiskelijoista. Tämän lisäksi lehteä jaetaan ruotsinkielisille abiturienteille.

Ensimmäinen Studentbladet-lehti julkaistiin 15.12.1911 ja se on näin ollen yksi Pohjolan vanhimmista opiskelijalehdistä. Lehti on ollut läpi historiansa puoluepoliittisesti riippumaton. Lehden päätoimittajina ovat toimineet muun muassa ministeri Pär Stenbäck ja entinen puolustusministeri Carl Haglund.

## Lähteet
Viisas hiiri

**Viisas hiiri** on taiteilija Jyrki Siukosen pieni veistos vuodelta 2000. Se esittää kynää kantavaa hiirtä.

*Viisas hiiri* kuuluu Helsingin Kulttuurikaupunkisäätiön ja Valtion taideteostoimikunnan Pysähdy ja katso -sarjan hankkeisiin kulttuurivuonna 2000. Viisas hiiri tutkii ja tekee muistiinpanojaan Kansallisarkiston kattotasanteelle johtavilla portailla.

## Lähteet
Marco Tilio

**Marco Tilio** (s. 23. elokuuta 2001 Sydney) on australialainen jalkapalloilija, pelipaikaltaan hyökkääjä. Hän edustaa kotimaansa liigassa Melbourne Cityä, johon hän siirtyi syyskuussa 2020 Sydney FC:stä.

Tilio pelasi kesällä 2021 Tokion olympialaisissa Australian kaikki kolme ottelua, joista viimeisen avauskokoonpanossa, ja teki maalin ensimmäisessä ottelussa Argentiinaa vastaan. Hän pelasi Australian A-maajoukkueessa ensimmäisen kerran tammikuussa 2022 MM-karsintaottelussa Vietnamia vastaan. Hän on pelannut elokuun 2022 loppuun mennessä neljä A-maaottelua, joissa kaikissa hän on tullut vaihtopelaajana kentälle.

## Lähteet
Nicholas D’Agostino

**Nicholas "Nick" D’Agostino** (s. 25. helmikuuta 1998 Gold Coast) on australialainen jalkapalloilija, pelipaikaltaan hyökkääjä. Hän edustaa kotimaansa liigassa Melbourne Victorya, johon hän siirtyi elokuussa 2021 Perth Glorysta. Heinäkuuhun 2019 saakka hän edusti Brisbane Roaria.

D’Agostino pelasi Australian alle 23-vuotiaiden maajoukkueessa ikäluokan Aasian-mestaruuskilpailuissa 2020. Hän teki turnauksen alkulohkossa Thaimaata vastaan kaksi maalia Australian voittaessa 2–1 ja pronssiottelussa Uzbekistania vastaan ottelun ainoan maalin, millä Australia ansaitsi paikan Tokion olympialaisiin. Vuodelle 2021 siirtyneissä olympialaisissa D’Agostino tuli vaihdosta kentälle Australian kahdessa ensimmäisessä ottelussa ja pelasi täydet minuutit kolmannessa. Hän pelasi Australian A-maajoukkueessa ensimmäisen kerran maaliskuussa 2022 MM-karsintaottelussa Saudi-Arabiaa vastaan ja toisen kerran, tällä kertaa avauskokoonpanossa, kesäkuussa 2022 ystävyysottelussa Jordaniaa vastaan.

## Lähteet
Oskil

**Oskil** () eli **Oskol** () on 472 kilometriä pitkä Donetsin vasemmanpuoleinen sivujoki. Se virtaa Venäjän Kurskin ja Belgorodin alueiden sekä edelleen Ukraina Harkovan alueen itäosien läpi. Oskilin valuma-alueen laajuus on 14&nbsp;890 neliökilometriä.

Joki saa alkunsa Timin piirissä Venäjän Kurskin alueella Keski-Venäjän tasankoon kuuluvalta seudulta, lampareesta noin kahdeksan kilometriä Timin kylän itäpuolelta. Joki virtaa yleensä 30–40 metrin levyisenä ja 2,5–3 metriä syvänä (suurin syvyys noin 10 m). Joen vesi on paljolti peräisin lumen sulamisesta ja sateesta. Jääaika kestää marraskuusta maaliskuulle. Joen alajuoksulla on Oskilin tekojärvi () ja sen padolla Oskilin vesivoimalaitos. Oskil yhtyy Donetsiin noin 17 kilometriä Izjumin kaakkoispuolella.

## Pääjuoksun paikkakuntia
Venäjä:

* Staryi Oskol 
* Tšernjanka
* Novyi Oskol 
* Volokonovka
* Urazovo
Ukraina:
* Dvoritšna
* Kupjansk
* Kupjansk-Vuzlovyi
* Kivšarivka
* Borova
* Oskil

## Kuvia

Seversky Donets oskil.png| Donetsin valuma-alueen kartta sivujokineen . Oskil (Oskol) on Donetsin pisin sivujoki.
2010 Belgorodskoye-Belogorye reka Oskol most v Urazovo 2.jpg|Jokea yläjuoksun Urazovon kylän luona. Joki tunnetaan yläjuoksulla venäjän kielen mukaan nimellä Oskol.
Oskol river.JPG| Joki Staryi Oskolissa (Старый Оскол).
Вид на Дворічанський НПП з повітря.jpg|Oskil Dvoritšnan kansallispuiston alueella.
Р. Оскол у Дворічанському НПП.jpg| Joki Kamjankan kylän luona. 
Oskil near Kruhliakivka.jpg| Silta Oskilin yli lähellä Kruhljakivkan kylää Ukrainan Kupjanskin piirissä.
Krasnooskolskoe vodoxranilishe.jpg|Oskilin tekojärveä.
Оскольское водохранилище около села Яцкое.jpg|Lomamökkejä Oskilin tekojärven rannalla.


## Lähteet

## Aiheesta muualla
Valerijan Polištšuk

**Valerijan Polištšuk** (, lisäksi hänellä oli lukuisia salanimiä; 1. lokakuuta 1897 Biltše, Volynian kuvernementti – 9. lokakuuta 1937 Sandarmoh, Neuvostoliitto) oli ukrainalainen kirjailija ja kirjallisuuskriitikko ja -teoreetikko.

Polištšukin ensimmäinen kirjallinen teos ilmestyi 1918. Vuonna 1921 hän julkaisi Petro Jefremovin ja Valerijan Pidmohylnyin kanssa kokoelman *Vyr revoljutsi* () Sitšeslavissa (nykyisin Dnipropetrovsk). Sen jälkeen hän työskenteli harkovalaisissa sanomalehdissä. Hän liittyi vuonna 1923 työväenluokkaiseen kirjailijaryhmään Hartin, ja vuonna 1925 hän perusti pienen ryhmän Avanhard, jonka ohjelma oli konstruktivistinen dynamismi eli spiralismi. Hän sai voimakkaasti vaikutteita eri maiden avantgarde-kirjallisuudesta, venäläisestä (Ilja Selvinski), länsieurooppalaisesta (Emile Verhaeren) ja yhdysvaltalaisesta (Walt Whitman).

Polištšuk kehitteli vapaan mitan runoutta *hvyljady* (). Hänen tuotantoonsa kuuluu yli viisikymmentä teosta runoa, proosaa, esseitä ja lastenkirjallisuutta. Hänen oma kommunisminsa näkyy selvimmin pitkissä runoissa ja runokokoelmissa. Hän kirjoitti myös lyhytromaaneja ja Donbasia käsittelevän teoksen *Povist metalu i vuhilja* (1931, ”Kertomus metallista ja hiilestä”).

Polištšuk pidätettiin ja tuomittiin vuonna 1934 kuulumisesta kuvitteelliseen neuvostovastaiseen ”Ukrainan kansallissosialistiseen puolueeseen”. Hänet tuomittiin vuonna 1935 kymmeneksi vuodeksi vankilaan Solovetskin saarille, ja myöhemmin NKVD teloitti hänet. Hänen ”maineensa puhdistettiin” suojasään aikana 1950-luvun lopulla.

Polištšukin tuotantoa on julkaistu 1960 ja 1987, ja vuonna 1997 julkaistiin Rivnessä kaksi kirjaa, joista toinen sisältää omaelämäkerran, päiväkirjakatkelmia ja valikoiman kirjeitä, toinen valikoiman hänen kirjallisia tekstejään, muistelmia hänestä ja kunnianosoituksia.

## Lähteet

## Aiheesta muualla
Craig Goodwin

**Craig Goodwin** (s. 16. joulukuuta 1991 Adelaide) on australialainen jalkapalloilija, jonka pelipaikka on vasemmalla laidalla. Hän edustaa kotimaansa liigassa Adelaide Unitedia. Hän on kotimaansa lisäksi pelannut Alankomaissa Sparta Rotterdamin joukkueessa vuosina 2016–2018 sekä Saudi-Arabiassa vuosina 2019–2021 Al Wehdan ja Abhan joukkueissa. Hän pelasi Alankomaiden Eredivisiessä 47 ottelua ja teki niissä kuusi maalia. Hän voitti Adelaide Unitedin joukkueessa Australian-mestaruuden vuonna 2016 ja Australian cupin vuonna 2018; cupin lukemiin 2–1 päättyneessä loppuottelussa hän teki joukkueensa molemmat maalit.

Goodwin pelasi Australian A-maajoukkueessa ensimmäisen kerran heinäkuussa 2013 Itä-Aasian mestaruuskilpailuissa Japania ja Kiinaa vastaan. Hän palasi maajoukkueeseen yhteen otteluun vuonna 2016 ja kahteen otteluun vuonna 2019. Kesäkuussa 2022 viimeisessä saman vuoden MM-kilpailujen karsintaottelussa Perua vastaan hän tuli vaihdosta kentälle jatkoajan lopulla ja oli yksi Australian viidestä maalintekijästä rangaistuspotkukilpailussa, jonka voittamalla Australia saavutti paikan MM-lopputurnaukseen. Goodwin on pelannut elokuun 2022 loppuun mennessä kymmenen A-maaottelua, joista viidessä hän on ollut avauskokoonpanossa. Hän teki maalin tammikuussa 2022 MM-karsintaottelussa Vietnamia vastaan.

## Lähteet
Joel King

**Joel King** (s. 30. lokakuuta 2000) on australialainen jalkapalloilija, pelipaikaltaan vasen laitapuolustaja. Hän edustaa Tanskan Superliigassa Odense BK:ta, johon hän siirtyi tammikuussa 2022 kotimaansa Sydney FC:stä.

King pelasi kesällä 2021 Tokion olympialaisissa Australian kaikki kolme ottelua alusta loppuun. Hän pelasi Australian A-maajoukkueessa ensimmäisen kerran tammikuussa 2022 MM-karsintaottelussa Vietnamia vastaan ja toisen kerran maaliskuussa 2022 MM-karsintaottelussa Japania vastaan, molemmissa täydet minuutit.

## Lähteet
Vladimir Solovjov (juontaja)

**Vladimir Rudolfovitš Solovjov** (; s. 20. lokakuuta 1963 Moskova) on venäläinen propagandisti, televisio- ja radiojuontaja.

Solovjov syntyi juutalaisperheeseen Moskovassa ja valmistui vuonna 1986 Moskovan teräs- ja metalli-instituutista sekä vuonna 1989 Maailmantalouden ja kansainvälisten suhteiden instituutista. Vuosina 1986–1988 hän toimi KGB:hen kytketyn Neuvostoliiton nuorisojärjestöjen komitean asiantuntijana. Vuosina 1990–1992 Solovjov luennoi vierailijana taloustieteestä Alabaman yliopistossa. Vuoteen 1998 saakka hän osallistui liike-elämään kotimaassaan. Vuonna 1999 Solovjov teki ensimmäisen esiintymisensä juontajana television keskusteluohjelmissa. Sittemmin hän on juontanut muun muassa Rossija 1:n ohjelmia *Pojedinok* ('Kaksintaistelu') ja *[[Vetšer s Vladimirom Solovjovym]]* ('Ilta Vladimir Solovjovin kanssa').

Solovjov on edistänyt merkittävästi Venäjän hallinnon kantoja. Syyskuussa 2017 oppositiojohtaja Aleksei Navalnyi paljasti dokumentteja, jotka osoittivat Solovjovin omistamaksi jo aiemmin huhutun huvilan Comojärvellä Italiassa hänen nimiinsä rekisteröidyksi. Navalnyin mukaan Solovjov oli ostanut myös Moskovasta kolme loisteliasta asuntoa markkinahintoja halvemmalla vuosina 2004 ja 2007. Italialaiset poliisilähteet kertoivat vuonna 2022 Ukrainan-suurhyökkäyksen aloittamisen jälkeen, että Solovjovin omistusoikeus huvilaan Italiassa oli poistettu.

## Lähteet
Vladimir Solovjov

**Vladimir Solovjov** -nimisiä henkilöitä ovat:

* Vladimir Solovjov (1853–1900), venäläinen filosofi, runoilija ja mystikko
* Vladimir Solovjov (s. 1946), neuvostoliittolainen kosmonautti
* Vladimir Solovjov (s. 1963), venäläinen televisio- ja radiojuontaja.
Theodore Boronovskis

**Theodore ”Ted” Boronovskis** (s. 27. heinäkuuta 1943 Latvia) on australialainen judoka.

Tokion olympialaisissa 1964 Boronovskis sai avoimessa luokassa olympiapronssia, kun hän hävisi vain olympiavoiton saaneelle Anton Geesinkille.

Oseanian-mestaruuskilpailuissa Boronovskis sai hopeaa raskaassa sarjassa Aucklandissa 1965. Australian mestaruuden hän on voittanut avoimessa luokassa ja raskaassa sarjassa yhteensä seitsemän kertaa.

## Lähteet
Isabella Sermon

**Isabella Ines Sermon** (s. 8. heinäkuuta 2006) on brittiläinen lapsinäyttelijä, joka tuli tunnetuksi Maisie Lockwoodin roolista elokuvissa *[[Jurassic World: Kaatunut valtakunta]]* (2018) ja *[[Jurassic World: Dominion]]* (2022).

## Aiheesta muualla
*
Daasanachit

**Daasanachit** ovat Etiopiassa, Keniassa ja Etelä-Sudanissa Turkanajärven pohjoisrannoilla ja Omo-joen laaksossa asuva kuušilainen kansa. He puhuvat daasanachin kieltä. He elävät paimentamalla eläimiä, kuten karjaa, lampaita ja vuohia, sekä viljelemällä maissia, durraa ja papuja sopivien olosuhteiden sattuessa. Omon suiston lähistöllä asuvat daasanachit harjoittavat viljelyä säännöllisesti.

Vuonna 2007 daasancheja eli Etiopiassa 48 067. Keniassa heitä eli vuonna 2019 yhteensä 19 337 henkeä. Heidän lukumääränsä on ollut kasvussa.

## Lähteet
Joosu J

**Joosua Mononen** (s. 13. helmikuuta 1993, Jyväskylä), taiteilijanimeltään **Joosu J**, on jyväskyläläinen rap-artisti. Joosu J oli osa vuonna 2017 lopettanutta Korstoraatio-yhtyettä. Mononen kuuluu nykyään yhdessä rap-artisti Aksimin kanssa Shakkii-nimiseen rap-duoon.

## Yksityiselämä
Mononen on Matala Profiili -yhtyeestä tutun hip hop -artisti Will-Jamin isoveli.

## Diskografia

### Omakustannealbumit

* *Helmethillapenska* (2013)

### Studioalbumit

* 1993 (2016)
* Joosua (2019)

### Korstoraatio

**Fourgnxtazsippinhennesyinopelastra* (2013)
**Tsekkaa Mutsi!* (2016)

### Shakkii
**Kirahvi EP* (2022)
**Pelaa Shakkii* (2024)

## Lähteet
Jacques-Paul Migne

**Jacques-Paul Migne** (25. lokakuuta 1800 Saint-Flour, Ranska – 24. lokakuuta 1876 Pariisi, Ranska) oli ranskalainen roomalaiskatolinen pappi ja kustantaja, jonka kattavat ja edulliset julkaisut edistivät voimakkaasti kirkkoisien ja keskiajan teologien kirjoitusten leviämistä 1800-luvulla.

## Elämä
Migne opiskeli teologiaa Orléansissa. Hänet vihittiin papiksi vuonna 1824, ja hän sai vastuulleen Orléansin hiippakuntaan kuuluvan Puiseaux'n seurakunnan. Vuonna 1833 hän lähti Pariisiin ja perusti *L'Univers religieux* -lehden. Kolme vuotta myöhemmin hän avasi Pariisin lähellä sijaitsevassa Petit Montrougessa suuren kustantamon, joka toi nopeassa tahdissa markkinoille lukuisia uskonnollisia teoksia edulliseen hintaan. Kustantamolla oli valtava merkitys katolisen patristiikan ja teologisen kirjallisuuden kannalta. Mignen päätyö oli kirkkoisien ja -opettajien laaja ja kattava julkaisusarja *Patrologiæ cursus completus*. Sarja koostuu seuraavista teoksista: *[[Patrologia Latina]]*, 217 nidettä (1844–1855), latinankielisten kirkkoisien saatavilla olevat teokset Tertullianuksesta paavi Innocentius III:n aikaan asti, ja *[[Patrologia Graeca]]*, 162 nidettä, kreikankielinen teksti ja latinankielinen käännös, (1857–1866), joka kattaa kreikankielisen kirkollisen kirjallisuuden apostolisista isistä Firenzen konsiiliin. Kokoelma on edelleen arvokas, koska se sisältää monia teoksia, joita ei ole muissa painoksissa.

Migne julkaisi myös useita muita erittäin laajoja kokoelmia, muun muassa dogmaattisen teologian kirjaston *Theologiæ cursus completus* (28 nidettä, 1840–1845), kuuluisien saarnojen kokoelman *Collection intégrale et universelle des orateurs sacrés* (102 nidettä, 1844–1866) ja teologisen ensyklopedian 171 nidettä. Kustantamon yhteydessä oli urkujenrakennuksen, uskonnollisen maalauksen ja muita työpajoja. Vuonna 1868 tulipalo tuhosi koko kustantamon, mutta Migne perusti uuden yrityksen. Arkkipiispa kielsi Migneltä tämän liiketoiminnan, koska se näytti sopimattomalta papille. Migne erotettiin virasta, ja paavi riisti häneltä pappisoikeudet vuonna 1874. 

## Lähteet
Tupajäärä

**Tupajäärä** (*Hylotrupes bajulus*) on sarvijäärien heimoon (*Cerambycidae*) kuuluva kovakuoriaislaji. Aikuinen tupajäärä on pituudeltaan 15-22 mm ja väri vaihtelee ruskeanharmaasta mustaan. Lajin etuselässä on vaaleaa karvapeitettä ja kaksi kiiltävän mustaa paljasta painaumaa. Peitinsiivissä on kaksi vaaleaa vinotäplää. Lajin tuntosarvet ovat pitkät. Lajin toukka on pituudeltaan 20-50 mm. ja väriltään vaaleankeltainen. Toukka syö havupuuta. Painekyllästetty puutavara suojaa paremmin tuholta.
Laji on Suomessa vakiintunut, mutta hyvin harvinainen. Laji on luokiteltu Suomessa erittäin uhanalaiseksi lajiksi. Tupajääriä esiintyy Suomessa lähinnä Ahvenanmaalla  ympärivuotisesti lämmitetyissä vanhoissa puurakennuksissa.
Laajemmin tupajäärää esiintyy Euroopassa ja Yhdysvaltojen itärannikolla.

Tupajäärän toukkien luontaisia saalistajia ovat ainakin kirjokuoriaisiin (Cleridae) kuuluvat *[[Korynetes caeruleus]]*, tupakirjokuoriainen (*Opilo domesticus*) ja *[[Opilo mollis]]*.

## Lähteet

## Aiheesta muualla
*iNaturalist: Tupajäärä (''Hylotrupes bajulus'')
*Asumisterveysliitto: Tuhohyönteiset, Tupajäärä
*ITIS: ''Hylotrupes bajulus'' 
*UniProt: Taxonomy - ''Hylotrupes bajulus'' 
*University of Michigan, Animal Diversity Web (ADW): ''Hylotrupes bajulus'' 
*Iowa State University, Bug Guide: Species ''Hylotrupes bajulus'' - Old House Borer 
*PheroBase: Semiochemicals of ''Hylotrupes bajulus'', the Old house borer
Nokia X30

**Nokia X30** tai **Nokia X30 5G** on HMD Globalin 1. syyskuuta 2022 julkistama älypuhelin. Sen ennakkomyynti alkoi julkistuspäivänä, ja sen toimitukset alkoivat lokakuussa 2022.

Nokia X30:ssä on kahdeksanydinprosessori ja 6,43 tuuman näyttö, joka tukee 90 hertsin virkistystaajuutta. Tallennustilaa on valittavana 128 tai 256 gigatavua ja keskusmuistia kuusi tai kahdeksan gigatavua. Puhelimessa on kaksi takakameraa. Pääkameran tarkkuus on 50 megapikseliä ja ultralaajakulmakameran 13 megapikseliä. Etukameran tarkkuus on 16 megapikseliä. Akun kapasiteetti on 4&nbsp;200 milliampeerituntia, ja se tukee 33 watin latausta. Puhelimen IP-luokitus on 67, ja se on pölyn- ja vedenkestävä. Puhelimessa on näytönalainen sormenjälkitunnistin. Käyttöjärjestelmänä on Android 12. Puhelimelle on luvattu kolme vuotta versiopäivityksiä ja tietoturvapäivityksiä.

## Lähteet

## Aiheesta muualla
* Nokia X30 Nokian sivuilla
Pietarsaaren hautausmaa

**Pietarsaaren hautausmaa** on Pietarsaaren seurakunnan hautausmaa Pietarsaaressa. Hautausmaa on jaettu kolmeen osaan: vanha hautausmaa, uusi hautausmaa sekä uuden hautausmaan laajennetut alueet. Hautausmaa vihittiin käyttöön lokakuussa 1857. Piispansaareksi kutsutulla mäellä sijaitseva 0,9 hehtaaria alue on jaettu 38 kortteliin. Piispansaaren pohjoisosa vihittiin hautausmaa käyttöön vuonna 1889. Uusi hautausmaa on 2,5 hehtaaria ja jaettu 33 osastoon. Ensimmäiset hautaukset tehtiin vuonna 1910. Hautausmaan keskellä sijaitsee Johanneksenkappeli. Pietarsaaren uutta hautausmaata on laajennettu neljässä erässä noin 0,3 hehtaarin kokoisella osastolla. Osasto 1 otettiin käyttöön 1970-luvulla, osasto 2 1980-luvulla, osasto 3 vuonna 1997 ja osasto 4 vuonna 2010.

## Lähteet
* Håkan Andersson, Guy Björklund, Sixten Ekstrand, Kai Hoffman: *Pietarsaaren historia osa V*. Pietarsaaren kaupunki, 2015

### Viitteet
Aitomerililjat

**Aitomerililjat** (Isocrinida) on merililjoihin kuuluva lahko. Lahkon lajeja tavataan merivesissä useimmiten 200–900 metrin syvyydessä. 

## Taksonomia ja anatomia
Varhaisimmat aitomerililjoihin kuuluvat fossiilit on ajoitettu triaskaudelle. Nykyään elävät 24 lajia on jaettu neljään heimoon alalahkossa Isocrinina. Jotkin lähteet tosin lukevat kaikki niin elävät kuin fossiilisetkin lajit heimoon Pentacrinitidae. Aitomerililjoilla on pitkä useiden kalkkeutuneiden tukilevyjen muodostama varsi. Varsi on poikkileikkaukseltaan viisikulmainen tai pyöreä, ja solmukohdissa on tarttumaelimiä. Keskuskiekossa on viisi haaraa, joista lähtee useita haarautuneita pyyntilonkeroita.

## Lähteet
Richard Giese

**W. Richard Giese** (1924 – 2010 Kilbirnie, Wellington) oli yhdysvaltalaissyntyinen, Uuteen-Seelantiin asettunut huilisti.

Giese oli Georges Laurent'n oppilaana. Yhdysvalloissa ollessaan hän asui Los Angelesissa. Hän työskenteli Berkshire Music Centerissä, The Longines Symphonettessa, Pariisin oopperan baletissa (1954), Baltimoren sinfoniaorkesterissa ja Sadler's Wells -baletissa (1953–1956). Maaliskuussa 1962 Giesestä tuli Uuden-Seelannin sinfoniaorkesterin ensimmäinen huilisti. Hän oli ensimmäinen Uuden-Seelannin sinfoniaorkesteriin liittynyt yhdysvaltalainen ja työskenteli siinä, kunnes jäi eläkkeelle elokuussa 1986. Giese osallistui myös kamarimusiikin esittämiseen; hän oli esimerkiksi huilistina Uuden-Seelannin puhallinkvintetissä (New Zealand Wind Quintet). Vuonna 1951 Giese oli Chamber Music Conferencen (CMC) henkilökunnan jäsenenä Yhdysvalloissa.

Giese kuoli 85-vuotiaana sydäninfarktiin Rita Angus Retirement Villageen kuuluneessa asunnossaan. Hänet löydettiin vasta 8. maaliskuuta 2010, vaikka hän oli kuollut jo noin kaksi viikkoa aiemmin. Giese oli kertonut puhelussaan entiselle vaimolleen 23. helmikuuta kärsivänsä hengitysvaikeuksista. Giesen muistoksi perustettiin lupaaville nuorille huilisteille myönnettävä Giese Flute Grant (Giesen huiluapuraha).

Giesen johdolla opiskelleisiin on kuulunut Marya Martin.

## Lähteet
Klamathvuoret

**Klamathvuoret** on noin 249 kilometriä pitkä ja 181 kilometriä leveä vuoristo Yhdysvalloissa Oregonin ja Kalifornian osavaltioiden rajalla. Se kuuluu Tyynenmeren rannikkovuoristoon ja ulottuu Lounais-Oregonin Willamette Valleystä Kalifornian Keskuslaaksoon. Vuoriston korkein huippu on Mount Eddy (2&nbsp;751&nbsp;m), ja se jakaantuu useisiin pienempiin vuorijonoihin, joita halkovat monet joet, suurimpina Rogue ja Klamath. Klamathvuorilta saa alkunsa myös Sacramentojoki.

Vuoret on nimetty klamathien mukaan. Niillä harjoitetaan metsänhakkuuta, meijeritoimintaa, hedelmänviljelyä, metsästystä, kalastusta ja matkailua. Merkittävä osa vuoristosta on suojeltu, ja sen alueella sijaitsee myös Oregon Cavesin kansallismonumentti ja osa Klamathin kansallismetsää.

## Lähteet
Leleiohoku II

**Leleiohoku II** (oikealta nimeltään: *William Pitt Kala‘oolewa Leleiohoku*, 10. tammikuuta 1855 – 9. huhtikuuta 1877) oli Havaijin kuningaskunnan kruununperillinen. Hän kuuluu myös yhdessä kolmen muun sisaruksensa kanssa ns. neljään taivaalliseen.

## Varhainen elämä ja perhe
Leleiohoku syntyi vuonna 1855. Hänen biologiset vanhempansa olivat Caesar Kaluaiku Kapaʻakea ja Analea Keohokālole. Havaijin rikkain nainen ja Kamehameha Suuren lapsenlapsenlapsi, Ruth Ke‘elikōlani, kuitenkin adoptoi pojan ja otti myöhemmin Keʻelikōlanin jo edesmenneen miehen nimen *Leleiohoku*.

Leleiohokulla oli kuusi sisarusta, jotka eivät kuolleet lapsena: James Kaliokalani, David Kalākaua, Liliʻuokalani, Anna Kaʻiulani, Kaʻiminaʻauao ja Likelike. Leleiohoku oli näistä nuorin.

## Ura
Kun Kalākaua nousi kuninkaaksi vuonna 1874, hänen ensimmäisiä määräyksiään oli Leleiohokun nimittäminen kruununperijäksi. 

Myöhemmin Leleiohoku nimitettiin Havaijin saaren kuvernööriksi. Hän toimi virassa aina kuolemaansa saakka vuoteen 1877. Leleiohoku kuoli reumakuumeeseen.

### Muusikkona
Leleiohoku oli yksi merkittävimmistä havaijilaisista lauluntekijöistä. Neljästä taivaallisesta Leleiohokua pidetään kuitenkin kaikkein parhaimpana. Hänen lauluäänensä sanottiin myös olleen kaikkein poikkeuksellisen hyvä ja Havaijin paras.

Monia hänen sanoituksiaan on sovitettu Havaijille saapuneiden ulkomaalaisten kansanlauluihin, jota kautta ne ovat myös levinneet ulkomaille. Tunnettuja Leleiohokun kirjoittamia lauluja ovat mm.:

* *Kāua I Ka Huahuaʻi*
* *Adios Ke Aloha*
* *Moani Ke ʻAla*
* *Nu ‘a O Ka Palai*
* *Wahine Hele La*

## Kunnianosoituksia

*  Kamehameha I:n kuninkaallinen ritarikunta
*  Kalākauan kuninkaallinen ritarikunta

Lähde:

## Lähteet
La Cinq

**La Cinq** ("viitonen") oli valtakunnallinen ranskalainen televisiokanava, joka toimi vuosina 1986–1992. Se oli ensimmäinen ilmainen kaupallinen televisiokanava Ranskassa.

Kanavan suunnittelu alkoi jo vuonna 1985, mutta poliittinen riitely viivytti kanavan aloittamista seuraavan vuoden alkuun. La Cinqin perustivat ranskalainen poliitikko Jérôme Seydoux ja italialainen mediamoguli Silvio Berlusconi, jonka Fininvest-yhtiö omisti La Cinqista ainakin osan sen koko olemassaolon ajan. Yhtiö ajautui talousongelmiin jo vuosi aloittamisen jälkeen, kun kilpailu Ranskan televisiomarkkinoilla koveni (TF1 yksityistettiin ja M6 aloitti lähetyksensä). Samana vuonna Robert Hersant’sta tuli toinen kanavan omistajista.

Vuonna 1990 Hersant, joka oli arvostellut amerikkalaisten sarjojen liiallista esittämistä (niiden oikeuksien ostaminen oli yksi merkittävistä kanavan menoeristä), myi osuutensa pois Hachettelle, joka lupasi "pelastavansa La Cinqin". Sen toimet eivät kuitenkaan pelastaneet kanavaa ahdingolta, vaan päinvastoin pahensivat sitä entisestään. La Cinq ajautui konkurssiin, ja yhtiön toiminta lakkasi keskiyöllä 12. huhtikuuta 1992; viimeinen lähetys päättyi sanoihin "**" ("La Cinq pahoittelee kuvan ja äänen lopullista keskeytymistä"). Kanavapaikan tilalle tuli Arte.

## Lähteet
Aucklandin kasvitieteellinen puutarha

**Aucklandin kasvitieteellinen puutarha** () on Hill Roadilla, Aucklandin Manurewassa sijaitseva kasvitieteellinen puutarha. Se kattaa 64 hehtaarin kokoisen maa-alueen, josta kymmenen hehtaarin verran on alkuperäistä metsää. Aucklandin kasvitieteellinen puutarha on avattu yleisölle vuonna 1982. Avajaisia isännöi brittiläinen kasvitieteilijä David Bellamy. Ensimmäiset 42 hehtaaria maata puutarhaa varten osti Aucklandin paikallishallinto Nathan Estatelta vuonna 1968; loput osti Manukaun kaupunginvaltuusto.

Aucklandin kasvitieteellisessä puutarhassa käy yli 950&nbsp;000 vierailijaa vuosittain. Puutarha kuuluu New Zealand Gardens Trustiin. Siellä on yli 9&nbsp;000 kasvilajia edustavia kasveja eri puolilta maailmaa. Alueelle on sijoitettu myös veistoksia, joita sijaitsee Botanic Gardens East Sculpture Path - ja Botanic Gardens West Sculpture Path -nimisten reittien varrella.

Ellerslie Flower Show -tapahtumaa isännöi Aucklandin kasvitieteellinen puutarha, kunnes tapahtuman osti Christchurchin kaupunginvaltuusto.

## Lähteet
Andrew Redmayne

**Andrew Redmayne** (s. 13. tammikuuta 1989 Gosford) on australialainen jalkapalloilija, pelipaikaltaan maalivahti. Hän edustaa kotimaansa liigassa Sydney FC:tä. Hänen aiempia pääsarjaseurojaan ovat olleet Central Coast Mariners, Brisbane Roar, Melbourne City ja Western Sydney Wanderers. Hän on voittanut Australian-mestaruuden vuosina 2011, 2012, 2017, 2019 ja 2020 mutta vain kahdella viimeisellä kerralla hän oli ykkösmaalivahti. Hän voitti Australian cupin vuonna 2017.

Redmayne pelasi Australian alle 20- ja alle 23-vuotiaiden maajoukkueissa. Hän on pelannut Australian A-maajoukkueessa kolme ottelua: kesäkuussa 2019 ystävyysottelussa Etelä-Koreaa, kesäkuussa 2021 MM-karsintaottelussa Nepalia ja kesäkuussa 2022 saman vuoden MM-kilpailujen jatkokarsintaottelussa Perua vastaan, kun hän tuli vaihdosta kentälle jatkoajan lopulla rangaistuspotkukilpailua varten; hän torjui perulaisista kuudentena vuorossa olleen Alex Valeran laukauksen, mihin ratkesi Australian paikka MM-lopputurnaukseen.

## Lähteet
Nathaniel Atkinson

**Nathaniel Caleb Atkinson** (s. 13. kesäkuuta 1999 Launceston) on australialainen jalkapalloilija, pelipaikaltaan oikea laitapuolustaja. Hän edustaa Skotlannin Valioliigassa pelaavaa Heart of Midlothiania, johon hän siirtyi vuoden 2022 alussa kotimaansa Melbourne Citystä. Hän voitti Australian-mestaruuden vuonna 2021 ja teki lukemiin 3–1 päättyneessä loppuottelussa Sydney FC:tä vastaan joukkueensa 1–1-tasoitusmaalin.

Atkinson pelasi kesällä 2021 Tokion olympialaisissa kaksi ottelua. Hän on pelannut Australian A-maajoukkueessa kolme ottelua: maaliskuussa 2022 MM-karsintaottelussa Saudi-Arabiaa sekä kesäkuussa 2022 MM-jatkokarsintaotteluissa Arabiemiirikuntia ja Perua vastaan. Näissä kaikissa kolmessa ottelussa hän on pelannut avauskokoonpanossa.

## Lähteet
Haarakkaat

**Haarakkaat** on laaja kantasienten muotoryhmä. Lajit ovat kääväkkäitä, joilla on sormimaisen haaraiset tai pensasmaiset itiöemät. Lähes koko itiöemän ulkopinta on sienen itiölavaa. Eri haarakkaat eivät välttämättä ole sukua toisilleen, sillä ryhmitys perustuu lähinnä ulkoisiin piirteisiin.

Haarakkaat ovat yleensä metsämaalla, karikkeella ja nurmikoilla kasvavia lahottajasieniä. Suurimmillaan itiöemät ovat lähes puolimetrisiä möhkäleitä, pienimmillään taas muutaman millimetrin pituisia, lankamaisia sieniä. Jotkin haarakkaat ovat syötäviä, mutta ruokakäyttöä hankaloittaa lajien vaikea tunnistettavuus.

Nuijakkaat ovat vähähaaraisia tai haarattomia sieniä, jotka ovat sukua joillekin haarakkaille. Raja haarakkaiden ja nuijakkaiden välillä on keinotekoinen ja liukuva. Esimerkiksi kalvasnuijakkaiden suvussa (*Clavaria*) on sekä nuijakkaita että haarakkaita. Yhdessä näitä muotoryhmiä voidaan kutsua clavarioid-tyyppisiksi sieniksi. Keltasarvikat (*Calocera*) voisi muotonsa perusteella laskea haarakkaiksi tai nuijakkaiksi, mutta ne eivät ole läheistä sukua muille haarakkaille.

## Haarakkaita sisältäviä sukuja
Haarakkaita on ainakin seuraavissa suvuissa:
* Kruunuhaarakkaat (*Artomyces*)
* Kalvasnuijakkaat (*Clavaria*)
* Korallihaarakkaat (*Clavulina*)
* Oranssinuijakkaat (*Clavulinopsis*)
* Lahohaarakkaat (*Lentaria*)
* Ruotuhaarakaat (*Phaeoclavulina*)
* Hiushaarakkaat (*Pterula*)
* Keltahaarakkaat (*Ramaria*)
* Sirohaarakkaat (*Ramariopsis*)
* *[[Tremellodendropsis]]*

## Lähteet